Pyhare Amangýpe

Pyhare amangýpe niko Emiliano R. Fernandez ojapo vaekue Laguna Vera, Puerto Pináscope, 1925pe omba'apórõ upépe obrájepe.

Amenázorõ pyhare, che rancho guýpe aguapy

Ajapysaka mombyry, ahendu heta mba'e.

Pytû ha overa mante ha hayvi tyky-tyky,

Arasunu yvyguy poniente gotyo ahendu

Ho'áma avei yvytu, hyapupa karanda'yty.

De tanto que akyhyje, tuicháma ajatapy

Jepe'áma ambyaty, aravai pukukue.

Ahendúma ag̃uiete, jaguarete orronca

Ka'aguy omboryryipa ha orrepunta topehýi

Ha umi guasu oñemondýi, javoráire odipara.

Guahotýpe apete oikóma la ngururu

Iñangekói kuriju, vakara'y omyasẽ.

Ha barrerope kure ahendu iñangu'apu

Umíva ta'ytetû osẽva tuju paguépe

Ha amo maciéga yvatépe hasẽ aguara guasu.

Bandada tajykatĩ osegui umi carretera

Táky-táky pe hãinguéra, ñahendu amoñuvaitĩ.

Hetakuére ohuã'i, piritýre ojahu

Ombochochoka pe tuju, hendupýrãko oĩ

Ju'i, kururu, chini ikuakuépe ahendu. 

Osapukáima león, mala nóchepe oguata

Túky-túky che py'a aimo'ã malavisión

Osegui pe cañadón, imanádape obichea,

Icarnadarã oheka pe amo rodeo jerére

Ohasávo ñu mbytére ombovuja mburika.

Vecínope ahendu, umi jagua ogua'i

Omuña aguara'i, ogueraha ryguasu.

Ka'aguýre osununu, oñemondýi mborevi

Ha yvyra máta ojapi, apa'a ojapyhára

Ha yvate ombojupipa onza, jaguarete'i.

Riáchope jakare oime okachiporrea 

Huguái ochicotea omomorã pyhare. 

Jaguarundi, lóbope, ahendu oñomuña 

Akuti ave orretoza, casal oñembojaru 

Ha upépe avei ahendu ijojói kapi'yva. 

Recitado:

Picádare mombyry, carrero osapukái

Takuruty ndohasái, aña mante oguerojy.

Hi'urukuéra ipochy, ahendu látigo pu

Cuarta nda'ipu'akái, tape po'i ndovavái

Troncore ojejoso, guéi poriahu ojeja'o

Carrero loco ombohái.

Hi'ãguívo ko'ẽmba, amo cerrope ayvu

Serenátape ahendu, opurahéi karaja.

Ha ka'i mirikina o'asegunda ichupe

Omiãu aguarapópe, ho'y'ýi umi kuati

Chuzatýre opiriri, ko'ẽmbaporã mboyve.

Ñemohenda:Ñe'ẽporãhaipyre guaraníme